b'\n_START_ARTICLE_\nTrka na prstenac\n_START_PARAGRAPH_\nTrka na prstenac je vite\xc5\xa1ka igra koja se odr\xc5\xbeava tre\xc4\x87eg vikenda u kolovozu u Barbanu, koja je zadnjih godina postala za\xc5\xa1titnim znakom tog mjesta, te jedna od najpoznatijih ljetnih priredbi u Istri.\n_START_SECTION_\nPovijest\n_START_PARAGRAPH_\nPrvi zapisi o trci na prstenac potje\xc4\x8du iz 1696. godine, kada ju je organizirala mleta\xc4\x8dka obitelj Loredan (pod \xc4\x8dijim je vlasni\xc5\xa1tvu tada bio Barban) kako bi u vrijeme sajamskih priredbi privukli \xc5\xa1to vi\xc5\xa1e posjetitelja. Natjecatelji su ve\xc4\x87inom bili plemi\xc4\x87i i gra\xc4\x91ani iz istarskih gradova koji su posjedovali konja i vite\xc5\xa1ku opremu._NEWLINE_Trka je, na temelju povijesnih zapisa, ponovno obnovljena 1976. godine.\n_START_SECTION_\nOpis\n_START_PARAGRAPH_\nIgra je sli\xc4\x8dna sinjskoj alci, te je njen cilj unutar 12 sekunda u punom galopu pre\xc4\x87i stazu duga\xc4\x8dku 150 metara te kopljem pogoditi prstenac. Prstenac se sastoji od dva koncentri\xc4\x8dna kruga me\xc4\x91usobno spojena tako da izme\xc4\x91u \xc4\x8dine \xc4\x8detiri polja. Pogodak u sredinu donosi tri boda, iznad sredine dva, ispod jedan i sa strane po pola boda. Pogodak i broj bodova potvr\xc4\x91uju suci, pred koje se jaha\xc4\x8d s prstencem na koplju mora vratiti \xc4\x8dim se zaustavi. Svi natjecatelji stazu prolaze tri puta, te na kraju onaj sa najvi\xc5\xa1e bodova postaje slavodobitnik. _NEWLINE_Od 1995. odr\xc5\xbeava se i prednatjecanje nazvano Trka na viticu._NEWLINE_U planu je uvr\xc5\xa1tavanje Trke na popis nematerijalne hrvatske kulturne ba\xc5\xa1tine, a zatim i na popis nematerijalne svjetske ba\xc5\xa1tine.'